Anwar Sadat

Milwr a gwleidydd o'r Aifft oedd Anwar Sadat (25 Rhagfyr 1918 – 6 Hydref 1981) a oedd yn drydydd Arlywydd yr Aifft o 1970 hyd ei farwolaeth.

Cymerodd Sadat ran yng ngwrthryfel y Swyddogion Rhyddion yn erbyn y frenhiniaeth ym 1952. Gwasanaethodd mewn sawl swydd dan yr Arlywydd Gamal Abdel Nasser. Daeth Sadat yn arlywydd dros dro wedi marwolaeth Nasser ar 28 Medi 1970, a chafodd ei ethol i'r swydd ar 15 Hydref.

Ymosododd lluoedd yr Aifft ar Israel yn ystod Rhyfel Yom Kippur, mewn ymgais i adennill tiriogaeth Sinai a feddianwyd gan Israel ers 1967. Cafodd Gwobr Heddwch Nobel ei roi i Sadat a Menachem Begin, Prif Weinidog Israel, ym 1978 yn sgil trafodaethau heddwch rhwng yr Aifft ac Israel.

Cafodd Sadat ei lofruddio gan eithafwyr Islamaidd yn ystod gorymdaith ar Ddiwrnod y Lluoedd Arfog. Fe'i olynwyd gan Hosni Mubarak.

Categori:Genedigaethau 1918
Categori:Marwolaethau 1981
Categori:Arlywyddion yr Aifft
Categori:Enillwyr Gwobr Heddwch Nobel
Categori:Gwleidyddion yr 20fed ganrif o'r Aifft
Categori:Milwyr yr 20fed ganrif o'r Aifft